**MINISTERUL TRANSPORTURILOR ȘI INFRASTRUCTURII**

**ORDIN**

**Nr. ….......… din ……………….**

**pentru modificare și completarea anexelor nr. 1,2 și 3 la Ordinul ministrului transporturilor nr.733/2013 pentru aprobarea Normelor privind autorizarea școlilor de conducători auto și a instructorilor auto, a Normelor privind atestarea profesorilor de legislație rutieră și a instructorilor de conducere auto, a Metodologiei de organizare și desfășurare a cursurilor de pregătire teoretică și practică a persoanelor în vederea obținerii permisului de conducere, a Programei de școlarizare, precum și privind condițiile și obligațiile pentru pregătirea teoretică și practică a persoanelor în vederea obținerii permisului de conducere**

În temeiul prevederilor art. 62 alin. (2) și alin. (3), art. 63 și art. 64 din Ordonanța Guvernului nr. 27/2011 privind transporturile rutiere, cu modificările și completările ulterioare, precum și ale art.9 alin. (4) din Hotărârea Guvernului nr.370/2021 privind privind organizarea și funcționarea Ministerului Transporturilor și Infrastructurii,

ministrul transporturilor și infrastructurii emite următorul ordin:

**Art. I** – Anexele nr. 1, 2 și 3 la Ordinul nr. 733/2013 pentru aprobarea Normelor privind autorizarea școlilor de conducători auto și a instructorilor auto, a Normelor privind atestarea profesorilor de legislație rutieră și a instructorilor de conducere auto, a Metodologiei de organizare și desfășurare a cursurilor de pregătire teoretică și practică a persoanelor în vederea obținerii permisului de conducere, a Programei de școlarizare, precum și privind condițiile și obligațiile pentru pregătirea teoretică și practică a persoanelor în vederea obținerii permisului de conducere, publicate în Monitorul Oficial al României, Partea I, nr. 267 și 267 bis din 13 mai 2013, se modifică și se completează după cum urmează:

1. La anexa nr. 1, articolul 5 alineatul (4), litera a) se modifică și va avea următorul cuprins:

,,a) are angajați cu contract de muncă, minim un instructor auto și minim un profesor de legislație rutieră; instructorul auto sau profesorul de legislație rutieră poate fi desemnat managerul activității școlii de conducători auto.”

2. La anexa nr. 1, articolul 6 alineatul (4), litera a) se modifică și va avea următorul cuprins:

,,a) are angajat cu contract de muncă, un profesor de legislaţie rutieră; activitatea de pregătire teoretică poate fi efectuată şi de instructorul auto în situaţia în care acesta deţine şi atestat de profesor de legislaţie rutieră.”

3. La anexa nr. 1, articolul 7, alineatele (3) și (4) se modifică și vor avea următorul cuprins:

„Art. 7 - (3) În termen de 10 zile de la data primirii dosarului, Autoritatea Rutieră Română - A.R.R. analizează documentele depuse, urmând ca, în cazul în care sunt îndeplinite condițiile de autorizare, verificarea la sediul/punctul de lucru a îndeplinirii condițiilor de autorizare să fie confirmată printr-o notă de certificare, întocmită de către Inspectoratul de Stat pentru Controlul în Transportul Rutier în termen de 15 zile de la data solicitării verificării de către Autoritatea Rutieră Română - A.R.R..

(4) Autoritatea Rutieră Română - A.R.R. va elibera solicitantului autorizația de școală de conducători auto pentru categoriile solicitate pentru care îndeplinește condițiile prevăzute în prezentele Norme, în cel mult 30 de zile de la data primirii dosarului, ori comunică în scris refuzul motivat, după caz, în termen de 5 zile de la data informării asupra acestui fapt de către Inspectoratul de Stat pentru Controlul în Transportul Rutier.”

4. La anexa nr. 1, articolul 9, alineatul (3) se modifică și va avea următorul cuprins:

,, (3) Anual, Inspectoratul de Stat pentru Controlul în Transportul Rutier certifică printr-o notă menținerea valabilității autorizației fiecărei școli de conducători auto în funcție de menținerea condițiilor de autorizare.”

5. La anexa nr. 1, articolul 9, alineatul (4) se abrogă.

6. La anexa nr. 1, articolul 10 se abrogă.

7. La anexa nr. 1, anexa nr. 1a), paragraful „Categoria A2” se modifică și va avea următorul cuprins:

„Categoria A2 - motociclete fără ataş, cu o putere a motorului de cel puţin 20 kw, dar de maximum 35 kw şi cu un raport putere/greutate care nu depăşeşte 0,2 kw/kg;

Dacă motocicleta este acţionată de un motor cu ardere internă, capacitatea cilindrică a motorului trebuie să fie de cel puţin 250 cm3.

Dacă motocicleta este acţionată cu un motor electric, raportul putere/greutate al vehiculului trebuie să fie de cel puţin 0,15 kw/kg;”

8. La anexa nr. 1, anexa nr. 1a), paragraful „Categoria C” se modifică și va avea următorul cuprins:

„Categoria C - vehicul din categoria C a cărui masă maximă autorizată este de cel puţin 12.000 kg, care are lungimea de cel puţin 8 metri, lăţimea de cel puţin 2,4 m şi care atinge o viteză de cel puţin 80 km/h, este echipat cu sistem de prevenire a blocării roţilor în timpul frânării (ABS) şi cu un dispozitiv de înregistrare definit conform Regulamentului (CEE) nr. 3821/85 ; compartimentul de marfă constă dintr-un corp închis care este cel puţin tot atât de lat şi de înalt ca şi cabina; vehiculul trebuie să aibă o masă reală totală de minimum 10.000 kg.”

9. La anexa nr. 1, anexa nr. 1b) lit. c), prima liniuță se modifică și va avea următorul cuprins:

„- dispozitiv cu dublă comandă pentru ambreiaj și frâna de serviciu, iar în cazul echipării cu transmisie automată, dispozitiv cu dublă comandă minim pentru frâna de serviciu;”

10. La anexa nr. 2, articolul 5, literele b), c) și d) se modifică și vor avea următorul cuprins:

,,b) să dețină permis de conducere valabil de cel puțin 5 ani pentru categoria A, B sau BE în situația în care solicită atestarea pentru categoria A, B sau BE, dupa caz; să dețină permis de conducere valabil de cel puțin 3 ani pentru categoria C, CE, D, DE, Tr, Tv sau Tb în situația în care solicită atestarea pentru categoria C, CE, D, DE, Tr, Tv sau Tb, dupa caz;

c) să nu fi avut suspendată exercitarea dreptului de conducere a autovehiculelor pentru consum de alcool în ultimii 5 ani;

d) să nu fi avut anulat permisul de conducere în ultimii 5 ani;”

11. La anexa nr. 2, articolul 6 se modifică și va avea următorul cuprins:

„Art. 6. - Condiţiile de studii necesare înscrierii la cursul organizat în vederea obţinerii atestatului de profesor de legislaţie rutieră sunt îndeplinite dacă solicitanţii dețin diplomă de licență în domeniul ştiinţe juridice sau inginerești ori dețin diplomă de licență în orice domeniu și au activat ca instructor auto minim 5 ani.”

12. La anexa nr. 2, articolul 7, literele c) și d) se modifică și vor avea următorul cuprins:

,,c) să nu fi avut suspendată exercitarea dreptului de conducere a autovehiculelor pentru consum de alcool în ultimii 5 ani;

d) să nu fi avut anulat permisul de conducere în ultimii 5 ani;”

13. La anexa nr. 2, articolul 8 alineatul (1), litera e) se modifică și va avea următorul cuprins:

,,e) opțional, cazier auto sau alt document echivalent, cu valabilitate de 90 de zile, din care să rezulte că solicitantul îndeplinește condițiile prevăzute la art. 5 lit c) și d) sau, după caz, condițiile prevăzute la art. 7 lit c) și d) sau declarație notarială pe proprie răspundere, în cazul cetățenilor din alte state ale Uniunii Europene, din care să reiasă că nu a avut permisul anulat sau suspendat pentru motivele prevăzute la art. 5 sau art. 7.”

14. La anexa nr. 2, articolul 8, după alineatul (2) se introduce un nou alineat, alineatul (3) cu următorul cuprins:

„(3)Actele de la alin (1) lit. d), e), f) si g) pot fi depuse la centrul de pregătire și perfecționare profesională a personalului din domeniul transporturilor rutiere cel tarziu până la data finalizării cursurilor.”

15. La anexa nr. 2, articolul 30, după alineatul (3) se introduc trei alineate noi, alineatul (4), (5) și (6) cu următorul cuprins:

,,(4) Instructorii auto atestați pentru categoria BE pot efectua pregătire practică pentru categoria B, cei atestați pentru categoria C1E pot efectua pregătire practică pentru categoria C1, cei atestați pentru categoria CE pot efectua pregătire practică pentru categoria C, cei atestați pentru categoria D1E pot efectua pregătire practică pentru categoria D1 iar cei atestați pentru categoria DE pot efectua pregătire practică pentru categoria D.

(5) Instructorii auto atestați pentru categoria CE și categoria B pot efectua pregătire practică pentru categoria BE iar cei atestați pentru categoria CE și categoria D pot efectua pregătire practică pentru categoria DE.

(6) Instructorii auto atestați pentru categoria B pot efectua pregătire practică pentru categoria AM.”

16. La anexa nr. 3, articolul 5, alineatul (3) se modifică și va avea următorul cuprins:

„(3) Registrul Naţional al Cursanţilor este o aplicaţie informatică a Autorităţii Rutiere Române - A.R.R. privind înscrierea în format electronic a datelor de către şcolile de conducători auto care conţine date privind şcolile de conducători auto, instructorii auto, profesorii de legislaţie rutieră, cursanţii, vehiculele utilizate la pregătirea practică, precum şi alte date stabilite de către Autoritatea Rutieră Română - A.R.R.; Registrul Naţional al Cursanţilor nu va permite înregistrarea activităţii unui instructor auto/profesor de legislaţie rutieră angajat cu contract individual de muncă cu normă întreagă ce depăşesc 210 ore/lună, sau activităţile unui instructor auto/profesor de legislaţie rutieră angajat cu contract individual de muncă cu timp parţial ce depăşesc 105 ore/lună.”

17. La anexa nr. 3, articolul 42 alineatul (1), litera w) se modifică și va avea următorul cuprins:

„w) să efectueze pregătirea practică numai în condiţiile respectării prevederilor Codului Muncii aprobat prin Legea nr. 53/2003, cu modificările şi completările ulterioare, fără a depăşi 105 ore de pregătire practică/lună pentru fiecare instructor auto angajat cu contract individual de muncă cu timp parţial.”

**Art. II -** Autoritatea Rutieră Română – A.R.R. și Inspectoratul de Stat pentru Controlul în Transportul Rutier vor duce la îndeplinire prevederile prezentului ordin.

**Art. III -** Prezentul ordin se publică în Monitorul Oficial al României, Partea I.

**MINISTRU**

**CĂTĂLIN DRULĂ**

**SECRETAR DE STAT**

**Gábor SÁNDOR**

**SECRETAR GENERAL**

**Ramona MOLDOVAN**

**DIRECŢIA AVIZARE**

**DIRECTOR**

**Marina Daniela DEUȘAN**

**DIRECŢIA GENERALĂ TRANSPORT TERESTRU**

**DIRECTOR**

**Adriana KALAPIS**

**AUTORITATEA RUTIERĂ ROMÂNĂ – A.R.R.**

**DIRECTOR GENERAL**

**Mihai ALECU**

**INSPECTORATUL DE STAT PENTRU CONTROLUL ÎN TRANSPORTUL RUTIER**

**INSPECTOR DE STAT ȘEF**

**Bogdan Ștefan DURLEA**